**Arktis**

**Indtryk fra en rejse til Arktis i september, 2016.**

***Stille flyder golfstrømmen......endnu.***

Vi så hverken isbjerge eller isbjørne, rener eller samer under vort besøg i den nordligste del af Norge og Rusland..... et godt stykke over polarcirklen på samme breddegrad som Ilullisat Isfjord i Grønland. Men vi oplevede overraskende meget andet.

“Vi” var en gruppe på næsten 40 personer, der deltog i Det udenrigspolitiske Selskabs rejse til det danske rigsfællesskabs to vigtigste naboer ansporet af DUS’ lokkende toner:

***‘Danmark er sammen med Grønland en Arktisk Stormagt’****. Sådan lyder den nye udlægning af nationens position i det arktiske, jvf. Taksøe-rapporten. Isens forsvinden gør sammen med globaliseringen Arktis stadig mere central for verdenssamfundet, og stærke kræfter arbejder på at placere kongeriget mere centralt i denne dynamik.*

*Allerede i 2006 gjorde man i Norge ‘Nordområde-politikken’ til kernen i den politiske tænkning; ansporet af naboskabet til Rusland og en vision om bæredygtig udnyttelse af olien, gassen og fisken. På samme måde er den arktiske udvikling helt afgørende for Rusland – og for russernes selvforståelse.*

Vi besøgte Arktis Råds hovedsæde i Tromsø, Norsk Polarinstitut og Kongsberg Satellite Services, der tilbyder overvågning af hele Arktis. I Kirkenes havde vi møde med Barents-sekretariatet, centrum for det regionale samarbejde henover den norsk-russiske grænse. Fra Kirkenes kørte vi i bus over denne Europas yngste - og ældste - grænse til Murmansk i Rusland, hvor vi havde møder med forskere, NGOer , lokale myndigheder og det store norske generalkonsulat. Turen blev ledet af DUS’ direktør Charlotte Flindt Pedersen, sekretariatsleder Brita V. Andersen af programansvarlige journalist Martin Breum, der for nylig skrev bogen *The Greenland Dilemma*, og som følger den arktiske udvikling til daglig. Turen sluttede meget passende med nordlys over Kirkenes.

Umiddelbart efter hjemkomsten overværede vi et interessant foredrag af kontreadmiral Nils Wang om Arktis og forsvarets fremtidige indsats i området.

Nordnorge og Kola-Halvøen....jeg havde ventet store uberørte vidder mellem de fjerntliggende byer, det uspolerede miljøs og fredens område - ikke mindst efter den kolde krigs ophør.

Disse forventninger blev hurtigt gjort til skamme. Jeg vil samle mine indtryk i fortællinger om de emner, der gjorde størst indtryk på mig.

--- oOo ---

***Klimaændringerne slår hurtigere og voldsommere igennem i Arktis***

Luft-temperaturen i Arktis er blevet målt uden afbrydelser siden 1880.  
Målingerne viser, at **temperaturen er steget** markant: Siden 1980 er temperaturen steget med ca. 1,5°C (grader celsius) sammenlignet med det “normale” for perioden 1961-1990.  
Det er **dobbelt så meget som i resten af verden**. 2015 er det varmeste år siden 1880.

I de seneste år har lufttemperaturen slået alle rekorder. For det første er temperaturen højere end nogensinde i de 130 år, man rent faktisk har målt. For det andet tyder noget på, at temperaturen nu er højere end nogensinde i de seneste 2000 år.

Udsendelsen af CO2, metan m.fl er højere end nogensinde i 800.000 år ifølge de iskerneboringer man har foretaget bl.a. også i Antarktis. I 2016 måltes 402 ppm (parts per million) ift. under 300 i 1950.

Verdenshavene har absorberet ca 2/3 af udslippet, men mætningspunktet er ved at være nået.

Arktis bliver varmere, vådere og ferskere. Udførslen af ferskvand via de sibiriske floder er øget stærkt.

**Hvad er virkningerne** **af disse ændringer**?

Ca. halvdelen af polarområdet, dvs. den østslige del nord for Norge og Rusland, er **isfrit i sommerhalvåret**. Tendensen synes at fortsætte hurtigere end de oprindelige modeller viste. Også tykkelsen af **havisen** ændres. Den yngre og tyndere is påvirkes lettere af atmosfæriske forhold.

Hertil kommer forøgelsen af varmt atlantisk vand, “**atlantificering”,** måske den vigtigste årsag til reduktionen i havisen.

Det mørkere hav absorberer mere sollys om sommeren og forstærker afsmeltningen. Det påvirker igen **jetstrømmenes** bane og hastighed. Paradoksalt nok kan de kulde-chok, USA og til dels Europa har oplevet de senere år tilskrives jetstrømmenes ændrede mønster, de “dipper” længere sydpå i længere perioder.

**Konsekvenserne af klimaændringerne** i Arktis blev os resumeret som følger:

- mere ekstreme vejrlig.

- optøning af permafrosten i det nordlige Rusland, som igen fører til øget metanudslip og hurtigere opvarmning.

- Stigende havniveau.

- Forøgede hydrologiske cykler, dvs. mere nedbør.

- Ændringer i økosystemer, herunder fiskebestande, men stor usikkerhed. Samme gælder de marine pattedyr og søfugle, for hvem havisen er et essentielt habitat.

- nye søruter åbnes, Nordøstpassagen, jvf. nedenfor.

**Udviklingsmønstret** er imidlertid meget **komplekst og kompliceret**.

Især er det usikkert hvad virkningerne på sigt vil være for Golfstrømmen. Det er f.eks. endnu ikke kendt, hvornår og hvorledes de **øgede ferskvandsmængder** i Nordpolsområdet vil søge sydpå gennem det snævre farvand mellem Nordøstgrønland og Svalbard.

Det er endnu langt fra afklaret, hvor store påvirkningerne vil være på klimaet på den sydlige halvkugle. Også ved Antarktis, især den vestlige del og de sydlige polarøer, har der været registreret en vis opvarmning.

**Men.....miljøet har det da iøvrigt godt i Arktis?**

Også her blev vi mødt med chokerende oplysninger.

Regionen hører til de mest **militariserede** i verden og plages af forskellige former for ekstrem **forurening**.

Det er velkendt, at **Murmansk** var USSRs **eneste isfri oceanhavn**, som derfor blev den største sovjetiske flådehavn, bl.a. hjemsted for de sovjetiske atomubåde. Samtidig var området spækket med sovjetiske raketter.

Murmansk har mistet betydning og befolkning (fra 420.000 indb. i 1988 til nu 300.000), men er stadig en meget vigtig isfri oceanhavn for Rusland. Udskibningshavn for 12 mio. tons olie p.a., nu kun til det øvrige Europa. Også havn for de russiske isbrydere, der bistår skibstrafikken og ekspeditionerne i Arktis. 7 nye nukleart drevne isbrydere er under bygning. Vi besøgte verdens første og største, men nu udtjente atomisbryder ***Lenin***, i dag et museum.

Kola-halvøen med ialt ca. 800.000 indb. er stadig et af de **mest militariserede** områder i verden med den største koncentration af nukleare strategiske våben, jvf. START II. Murmansk stadig hjem for 8 russiske atomubåde med taktiske atomvåben. Hertil kommer 5-600 taktiske atommissiler, som ikke er omfattet af nogen international aftale.

Det har også **nogle af de mest forurenede** områder. På øerne Novaya Zemlya (Gåselandet) øst for Kola-halvøen befandt sig centeret for afprøvning af de sovjetiske atomvåben i perioden 1955 til 1990. Samlet blev der gennemført 224 sprængninger med en samlet sprængkraft på 265 megatons TNT. (Under anden Verdenskrig svarede sprængkraften af alle eksplosiver til ca. 2 megatons). Efter prøvesprængningerne lod man soldaterne marchere gennem området for at vise, at man kunne kæmpe videre med traditionelle våben.

I Karahavet øst for Novaya Zemlya lod de russiske myndigheder i 90’erne 7 udtjente atomubåde sænke på 50 m vand stadig med ubådenes atomkraftværker i behold, dog forsynet med en cementfrakke. Men ingen ved, hvornår saltvandet vil trænge igennem denne foring....eller hvad der så vil ske.

I de områder, hvor **permafrosten** er påvirket af de stigende temparaturer, er der sket **brud på flere olieledninger**, hvis sokler - bygget på permafrosten - er begyndt af vakle i takt med afsmeltningen. Flere områder hævdes at være oversvømmet med olie fra de lækkende olieledninger. Der har desuden været tilfælde af selvantændte eksplosioner af den frigivne metan.

Både som følge af de stærkt faldende olie- og gaspriser og sanktionerne mod Moskva er den fortsatte udforskning og udnyttelse af nye energikilder indtil videre lagt på hylden, herunder Sthokman-feltet i Barensthavet, verdens største gasfelt. Rusland er stærkt afhængig af vestlig teknologi for den udviklingsproces.

I byen Nikel nær den norsk-russiske grænse findes **en af verdens største nikkelmine**r.......og et af de mest forurenede områder. Efter sammenbruddet af USSR blev minen sat til salg. Minen blev i 1994 købt af den russiske oligark Vladimir Potanin for 170 mio. USD. Den har siden haft et årligt overskud på netto 2 milliarder USD, uden at der er foretaget nogen fornyelse af mineudstyret fra 1949. Det kunne ellers have nedbragt minens udslip af de 100.000 tons svovldioxyd p.a., hvilket er 5 gange mere, end hvad hele Norge udslipper af SO2. Et udslip, der påvirker miljøet i begge nabolande Norge og Finland.

Vi besøgte byen, der ligger i noget af et månelandskab. Dens 10.000 indbyggere har høje lønninger, men langt lavere middellevealder end resten af den russiske befolkning. Der findes dog ingen statistikker, idet arbejdere, der bliver syge, flytter(s) til andre byer.

**Under anden verdenskrig** var området arena for en række større slag. Allerede ved krigens begyndelse havde et britisk/fransk ekspeditionskorps søgt at jage tyskerne ud fra området omkring Narvik syd for Tromsø, hvorfra den for tyskerne vitale jernmalm fra Kiruna i Sverige blev udskibet. Korpset blev hjemkaldt, da tyskerne invaderede Frankrig. Udover jernmalmen var tyskerne også afhængige af nikkel fra minerne i området......til brug for krigsindustriens stålproduktion.

Af de ca 650.000 tyske/østrigske tropper, der var stationeret i Danmark og Norge hen mod krigens slutning, befandt sig ca. 200.000 i området. Finland blev af USSR tvunget til at bistå med at jage dem ud i 1944/45, en opgave, der kostede Sovjetunionen over 50.000 faldne. Vi så et større mindesmærke på vejen fra Murmansk til Kirkenes. De faldne tyskere har fået et mindesmærke..... diskret ude ved kysten. Intet mindesmærke for de finske faldne.

**Internationalt samarbejde i Arktis, især mellem Norge og Rusland.**

Vi fik indtrykket af, at Norge gør en uhyre stor indsats for at bevare og udvikle et godt og frugtbart forhold til den store russiske nabo, ja… at Norge af og til “hopper på tungen” for ikke at tirre den russiske bjørn. Under hele den kolde krig lykkedes det at undgå alvorlige skærmydsler henover den norsk-sovjetiske grænse, den eneste landegrænse mellem NATO og USSR (bortset fra Tyrkiets til de kaukasiske sovjetrepublikker). Putins folkeretsstridige overtagelse af Krim og aktive bistand til oprøret i Østukraine stillede Norges forhold til Rusland på en alvorlig prøve. Norge har tilsluttet sig EU’s og NATO’s sanktionspolitik, men har samtidig anlagt en særlig Arktis-dimension.

Norges politik overfor Rusland hviler således på et dobbelt budskab:

* Vi er en lille nation, men kan kun overleve med **respekt af folkeretten**,
* Vi er **rede til samarbejde** – og vi ser et vindue for regionalt samarbejde i Arktis.

Norge og Rusland er de to arktiske lande, der har de relativt største havområder og befolkninger nord for polarcirklen. Mens de andre 6 medlemmer af **Arktisk Råd[[1]](#footnote-1)** (USA, Can. DK, Island, Sverige og Finland) overvejende tænker på VÆRN af Arktisk, forstået som ikke-brug, så går både Norge og Rusland ind for såvel værn som bærekraftig BRUG.

Udover det bilaterale samarbejde, bl.a. gennem **Norges generalkonsulat** i **Murmansk** med 7 udsendte medarbejdere og mange lokalt ansatte, sker samarbejdet på bredere international basis i Det arktiske Råd med sæde i Tromsø og **Barentssekretariatet** med sæde i Kirkenes.

Indtil videre har konfliktklimaet fra Ukraine ikke haft afsmittende virkninger på den russiske deltagelse i samarbejdet i og om Arktis. (Omvendt er militære køretøjer fra kaserner på Kola Halvøen blevet spottet i Østukraine)

Det århundrede gamle samarbejde mellem de to naboer gælder idag især miljø, bl.a. håndtering af nuklear forurening (Norge hidtil ydet 1.5 mia kroner), søredning og kulturelle arrangementer. Det har også manifesteret i en afslutning under Medvedevs præsidenttid af den årtier gamle sag om afgrænsning af kontinentalsoklen og den økonomiske zone mellem Norge (Svalbard) og Rusland.

Endelig har det givet sig udtryk i en aftale om lettere adgang til at krydse grænsen for beboere i et bælte på 40 km på hver side. Denne aftale har medført en dramatisk stigning i besøgene begge veje, fra 8.000 i 1990 til 250.000 i 2015. Den aftale gjaldt ikke for os, der måtte igennem en timelang grænsedokumentprocedure.

**Den norsk-russiske grænse...en af de yngste og samtidig ældste grænser i Europa.**

Yngst fordi den først blev fastlagt i 1826 i en aftale mellem Rusland og Den svensk-norske Union; ældst fordi der angiveligt skulle være tale om den europæiske grænse, der har stået uændret i længst tid.

Og det var også, som om tiden i en vis forstand har stået stille omkring den fysiske udformning af grænsen, der indtil 1990’erne var den eneste landegrænse mellem NATO og USSR/Rusland (som nævnt bortset fra Tyrkiets grænser til de dengang sovjetiske Kaukasus-republikker).

Den lidt over 100 km lange grænse er forsynet med et solidt russisk hegn udstyret med pigtråd, videokameraer og mikrofoner med jævne mellemrum samt et fint revet sandtæppe på ca. 10 meters bredde, således at evt. republikflygtninge kan spores. Omkring den eneste aktive grænsestation, der er bygget og betalt af Norge, er der på russisk side et bredt, indhegnet ingenmandsland, der betyder, at man skal krydse en grænse to gange… og i øvrigt stadig kan blive stoppet af grænsepoliti på vejen til Murmansk fra Kirkenes. Dette isolerede grænseland er nu et yndet jagtområde for medlemmer af FSB, KGBs afløser, og SSB, grænsepolitiet.

Det norske fremskridtsparti havde for nylig insisteret på, at Norge måtte gøre noget tilsvarende, men det blev kun til et norsk hegn på 100 m til hver side af grænsestationen. Anledningen skulle have været den nylige meget mystiske ankomst ved grænsestationen af ca. 5500 flygtninge fra russisk side. Ifølge vor kilde blev de kørt i busser til et par hundrede meter før grænsestationen. Her blev de forsynet med hver en cykel, thi ifølge en norsk-russisk aftale kan denne grænse alene krydses på hjul. Det må have set helt grotesk ud. Der var tale om et éngangsfænomen, der stadig spørges til... bortset fra en russer, der meldte sig som flygtning ved den norske del af grænsetationen, mens vi var på besøg i Murmansk. Endnu en spøgelsesagtig begivenhed, hvis baggrund vi heller ikke kunne få nærmere belyst.

Udover disse næsten forhistoriske grænsefænomener blev vi mindet om den ca. 50 km brede korridor, Petsamo, hvis nord/nordvestlige grænse var 1826-linien, og som gav Finland adgang til en isfri havn i tiden 1920-1947.

**Lyse udsigter for skibstrafikken i Polarhavet?**

Den traditionelle skibsrute fra Amsterdam via Suez til japansk eller kinesisk havn kan afkortes med en tredjedel, hvis sejladsen gennemføres via Polarhavet. Det er som nævnt overvejende kun den østlige del at Polarhavets havis, der er påvirket af klimaændringerne. Selv om vinteren når havisen kun en tykkelse på 1-1,5 meter, hvilket mange skibe med skrogforstærkning snart selv vil kunne klare.

I 2014 var der ca. 40 gennemsejlinger, derefter har der været et betydeligt fald. De russiske myndigheder opkræver så store beløb for isbryderassistance, at det næsten sluger besparelsen ved at benytte den kortere rute. Derfor er Norges skibsfart afventende; admiral Wang var dog ikke i tvivl om, at de store rederier er ved at forberede sig på en mere regelmæssig kommerciel nordøst-passage traffik. Gennemsejlinger sker hidtil relativt nær den nordrussiske kyst gennem russisk søterritorium; det er hidtil kun Kina, der med egen isbryder - og held - har forsøgt at sejle den direkte rute gennem Polarhavet over Nordpolen.

Det der for tiden fremkaldte størst frygt var, at et af de snart mange cruise-skib i farvandet kom ud for et havari; derfor anbefaledes det, at cruise-skibe sejlede parvis i Polarhavet.

Det norske selskab Kongsberg Satellite Services KSAT i Tromsø har specialieret sig i med over 40 antenner at betjene de ca. 100 satellitter, der overflyver Nordpolen i 4-800 kms højde. Interesserede kan aftale med KSAT at få overvåget bestemte havområder, isens udbredelse, olieforurening, ulovligt fiskeri etc.

**Danmark som arktisk stormagt....eller kongeriget som en nordisk småstat i Arktis?**

Professor Rasmus Gjedssø Bertelsen (RGB) ved Tromsø Universitet havde ikke meget tilovers for Taksøe-rapportens konklusion om Danmark som arktisk stormagt: DK har hverken beføjelserne eller finanserne til at hævde det. Det danske forsvarsministeriums (FM) analyse peger på de enorme ressourcekrav, som Grønland stiller.

De 5 nordiske Arktis rådsmedlemmer er alle **arktiske småstater**. DK har den mindste arktiske økonomi og befolkning; både Finland, Norge og Sverige har en større arktisk økonomi. FM har ikke noget overblik over, hvad der egentlig sker i, over eller under Grønland.

Rusland har den største Arktis-økonomi med 4 mio. indbyggere og et regionalt BNP på 55 mia. USD. Canada næsten det samme. Alaska har 740.000 indbyggere og en lokaløkonomi på 58 mia USD.

Men arealmæssigt er DK/Grønland trediestørst efter Rusland og Canada.

DK gjorde sin entré i Nordatlanten med Kalmarunionen i 1397 med bl.a. Norge, der i 1262 havde gjort Island til skat-land. Da DK som Frankrigs (sidste?) allierede tabte Norge ved Kielerfreden i 1814, fik DK lov at beholde Island, Færøerne og Grøland, fordi DK nu var en *svag* magt. Nationalliberalismen som reaktion på den franske revolution og Napoleon vil med tiden føre til uafhængighed for både Grønland og Færøerne, ligesom Island tog den i 1944.

Ligesom Island opfylder Færøerne næsten de betingelser, der iflg. RGB skal opfyldes for at opnå bæredygtig selvstændighed:

Grønland har hverken den nødvendige **humane kapital** eller den **fiskale uafhængighed**, blot den **politiske vilje**.

Der er for tiden 700 danskere og kun 300 grønlandske akademikere i Grønlands selvstyre.[[2]](#footnote-2) Grønland må hæve sin uddannelsessektor ganske væsentligt.

DK har aldrig været en rigtig Arktis-spiller; der savnes en rigsfælleskabsidentitet. USA vil dog ikke acceptere, at noget ikke-amerikansk land overtager ansvaret for Grønland. Grønland kunne følge i Islands spor: et land uden militær, men med en amerikansk base. I dag er det missilvarslingssystemet i Thule, der er fokuseret på ganske bestemte trusler, som er årsag til den særlige begunstigede status, det danske kongerige nyder.

Kontreadmiral Nils Wang, chef for Forsvarsakademiet, så langt lysere på **rigsfælleskabets fremtid**; han kunne ikke se et uafhængigt Grønland uden i et tæt partnerskab med den nation, der kan komplementere de kompetencer, Grønland mangler. Næppe nogen bedre og mere generøs partner end DK. Men Grønland føler sig som *klient*; en anden og mere ligeværdig dialog vil nok først være mulig, når bloktilskuddet bortfalder.

Det var Danmark der, som initiativtager til Ilulissat-deklarationen af maj 2008, anslog tonen og rammen for samarbejdet indenfor **Arktis Råd** uden at ventepåetableringen af særlige regler. Rådet har i dag 8 faste medlemmer: de fem polare kyststater og de tre nordiske lande nord for polarcirklen Island, Sverige og Finland samt en række store lande som observatører herunder Kina, Japan og Indien samt de facto EU. Et meget stort antal andre lande har - i takt med den stigende interesse for Arktis, for områdets ressourcer og betydning som gennemsejlingsfarvand - lagt billet ind som observatører.

Regeringen har sammen med Grønlands Selvstyre den 15. december 2014 til FN [Kommissionen for Kontinentalsoklens Grænser (CLCS)](http://www.un.org/depts/los/clcs_new/submissions_files/submission_dnk_68_2013.htm) afleveret videnskabelig dokumentation for **sit krav på kontinentalsokkel nord for Grønland**. Det drejer sig om et område på ca. 895.000 km2 uden for 200 sømil fra Grønlands kyst i det Arktiske Ocean.

Norges kontinentalsokkel uden for 200 sømil overlapper ganske lidt det dansk/grønlandske krav nord for Grønland. Herudover er der potentielt overlap med hhv. Canada, Rusland og USA. Efter behandlingen i CLCS vil det efterfølgende være op til parterne selv at forhandle bilaterale aftaler i de tilfælde, hvor der er overlappende krav. Disse forhandlinger vil foregå i overensstemmelse med den internationale havrets regler, som fastslået i [Ilulissat-Erklæringen](http://www.oceanlaw.org/downloads/arctic/Ilulissat_Declaration.pdf) fra 2008. Arktis Råd har som sådant ingen rolle at spille i den henseende.

Rusland, der reagerede helt korrekt og konstruktivt på nyheden om det danske sokkelkrav, indgav selv langt tidligere sit krav på soklen i Polarhavet, men blev bedt om at fremlægge bedre dokumentation. Det skete først for nylig, men fordi Rusland var først på banen, vil dets krav blive behandlet først af CLCS. Martin Breum ser en risiko ved denne procedure, thi hvis først Rusland vænner sig til sit sokkelkrav, kan det blive svært for et lille land som Danmark at komme flere år senere og fortælle, at vi også har fået godkendt et polarsokkelkrav, der overlapper seriøst med det russiske, og at der nu skal forhandles om den nærmere grænselinie.

Som kontreadmiral Wang citerede fhv. udenrigminister Martin Lidegaard for:

*“Jo større rigsfællesskab, jo større indflydelse...Grønland gør Danmark større”.*

Ihh hvor vi larmer........men lever Kongeriget Danmark op til det?

--- oOo ---

**Golfstrømmen** flyder endnu....men hvad vil de langtsigtede virkninger være på denne livgivende havstrøm i lyset af de betydelige klimaforandringer, vi lærte om under besøget?

Det drejer sig ikke blot om de forandringer, som vil påvirke forholdene i selve Arktis, men også om **Arktis som “barometer”,** som varslende sensor for klimaændringer på resten af jordkloden.

Hvad kan Danmark gøre for at styrke kongerigets indsats i og om Arktis?

Forsvarsministeriets nylige analyse peger på investeringer til bedre varetagelse af **kongerigets sikkerhed** i området.

Under vort besøg kom det frem, at Danmarks “polare kapital”, ikke mindst på det forskningsmæssige område, er spredt over mange forskellige instanser. Flere undrede sig over, at Danmark ikke i lighed med andre polare lande havde et polarinstitut. Det hidtidige **Dansk Polarcenter** blev trods protester fra en lang række internationale forskere splittet op i 2009.

En norsk samtalepartner pegede på interessen i et samarbejde med Danmark om **marine eco-systemer.**

Burde Danmark overveje at styrke kapaciteten i **FNs kontinentalsokkel kommission** CLCS?

Arktisk Råd, hvor Danmark er et af kun 5 nordpolsgrænselande sammen med Rusland, Norge, Canada og USA, vil give Danmark en unik mulighed for at mødes ansigt til ansigt med bl.a. den amerikanske udenrigsminister og dermed en adgang til – med ligesindede partnerlande - at influere på især amerikansk klimapolitik. Donald Trump har med sine “climate change denials” og udnævnelser på væsentlige klimaposter tilkendegivet mulige radikale ændringer i USAs politik, der truer især Paris-aftalen af 2015. Danmark burde invitere **præsident Trump til Ilullisat** Isfjord, medens USA endnu har formandskabet i Arktisk Råd.

I Ilullisat findes også verdens største postkasse, der hvert år modtager mere end 50.000 breve fra børn over hele verden, der har skrevet til **julemanden**. For han bor jo **i Grønland.......?**

Det mener de fleste danskere, men hvad med resten af verdens befolkning? Da jeg forleden var til en aften i min naboby Seillans med bl.a. foredrag af en fransk julekrybbe-ekspert spurgte jeg hende, hvor julemanden boede... og hun svarede uden tøven Finland, hvad de fleste tilbørere syntes enige i.

Der forestår en stor opgave for Grønlands *public diplomacy.*

Bargemon d. 19 december, 2016

Peter Brückner

1. Se nærmere: www.dagensgronland.dk/file/973/133\_**ArktiskRaad**ErIkkeTilAtKommeUdenom.pdf [↑](#footnote-ref-1)
2. Denne skævhed er måske medvirkende til den mistillid, der præger samarbejdet mellem København og Nuuk, jvf. Vitus Qujaukitsoq, G’s udenrigsminister, i Politiken d. 13 december 2016 om den “ødelæggende danske arrogance” overfor G. [↑](#footnote-ref-2)